Správa o riešení oddĺženia krajských úradov s dôrazom na oddĺženie škôl           
                         a školských zariadení za rok 1999 a 2000
_______________________________________________________________

	Rozpočtové hospodárenie roka 1999 bolo ovplyvnené rozpočtovým provizóriom v I. štvrťroku, schváleným uznesením vlády SR č.852 z 2.decembra 1998 a od 1. apríla 1999 schváleným rozpočtom podľa zákona NR SR č.63/1999 Z.z. o štátnom rozpočte na rok 1999. Z dôvodov aspoň čiastočného riešenia nepriaznivej finančnej situácie vo výdavkoch na tovary a ďalšie služby boli v rámci schváleného rozpočtu na rok 1999 vyčlenené prostriedky na úhradu neuhradených výdavkov z predchádzajúcich období v sume 400 000 tis. Sk, s prioritným zameraním na úhradu záväzkov na úseku školstva. 

Napriek tomu, že schválený rozpočet bol vo svojich jednotlivých položkách priaznivejší a finančné prostriedky v rámci rozpočtového provizória boli prednostne použité na neuhradené faktúry, pokračoval prepad vo vzťahu k neuhradeným záväzkom z predchádzajúcich období. Za I. polrok 1999 dosiahli neuhradené záväzky v kapitolách krajských úradov 1 084 702  tis. Sk. Tento stav v zabezpečení financovania obmedzil funkčnosť orgánov miestnej štátnej správy, organizácií v pôsobnosti krajských úradov a okresných úradov, predovšetkým na úseku školstva. Začiatkom a počas každého roka krajské a okresné úrady uhrádzali prednostne dlžoby z predchádzajúcich rokov, čím sa postupne zužoval priestor na riešenie úhrad v príslušnom roku. Znižujúce sa finančné zdroje donútili organizácie postupne obmedzovať výdavky len na najnevyhnutnejšie položky. V podstate sa uhrádzali už len výdavky na energie a nájomné. 

	Z hľadiska zabezpečenia financovania všetkých potrieb organizácií v pôsobnosti krajských úradov sa organizácie dostávali do zložitej finančnej situácie, a to najmä na odvetví školstva, keď jednotliví dodávatelia pristúpili k odpájaniu škôl a objektov od energií, telefónov, vody a rušili dodávky palív. Situáciou sa zaoberala aj vláda SR. Uznesením vlády SR č. 689/1999 zo dňa 11. augusta 1999 k návrhu na riešenie krízovej situácie v školstve boli určené prostriedky vo výške 1 000 000 tis. Sk na úhradu záväzkov v troch etapách, predovšetkým voči dodávateľom energií. 

V zmysle úlohy C.2. citovaného uznesenia vlády SR postup na uvoľnenie finančných prostriedkov a ich rozpis v ekonomickom členení podľa jednotlivých kapitol krajských úradov vypracovalo ministerstvo školstva.

           Úlohou C.2. uvedeného uznesenia vlády SR bol pre ministerstvo financií stanovený časový harmonogram uvoľňovania prostriedkov nasledovne:
                                                   -  2  -

-	I etapa do 31. augusta 1999,
-	II. etapa do 30. septembra 1999,
-	III. etapa do 30. novembra 1999. 

	V rámci I. a II. etapy boli realizované prostriedky v sume 350 mil. Sk a 350 mil. Sk a pre III. etapu bolo určených 300 mil. Sk. Na oddĺženie v I. a II. etape boli účelovo určené prostriedky na úhradu faktúr za dodávky energií evidovaných k 30. 6. 1999. 

	V zmysle postupu ministerstva školstva bolo použitie finančných prostriedkov určené na úhradu neuhradených faktúr za dodávky energií s tým, že ukončením tretej etapy oddĺženia museli mať školy a školské zariadenia uhradené všetky záväzky za energie evidované k 30.6.1999. 

	Dodržiavanie rozpisu a podmienok vyplývajúcich z rozpočtových opatrení Ministerstva financií SR bolo predmetom kontroly vykonanej Úradom vlády SR. Kontrola bola vykonaná výberovým spôsobom. Kontrolovaných bolo päť krajských úradov (Nitra, Trenčín, Žilina, Prešov a Košice), deväť okresných úradov (Ilava, Prievidza, Zlaté Moravce, Nové Zámky, Martin, Košice-okolie, Spišská Nová Ves, Prešov a Humenné). V pôsobnosti týchto úradov bola vykonaná kontrola v 24 školách a školských zariadeniach.

	Vykonanou kontrolou bolo v kontrolovaných subjektoch zistené porušenie rozpočtovej disciplíny v úhrnnej sume 22 860 tis. Sk. Ministerstvo financií nás-ledne v dotknutých kapitolách (Trenčín, Nitra, Žilina a Prešov) realizovalo via-zanie rozpočtových prostriedkov. Rozhodujúca časť nedostatkov rezultovala z realizácie III. etapy oddĺženia, čo súviselo najmä s nedodržaním podmienky, že suma ostatných neuhradených faktúr evidovaných kapitolou k 30. júnu 1999, kde nebola vykrytá požadovaná suma neuhradených faktúr, nesmie presiahnuť nevykrytý rozdiel.
                                                          
Všeobecne je možné konštatovať, že hlavný zámer, vysporiadať záväzky voči rozhodujúcim dodávateľom energií bol dodržaný a splnený. Prednostne boli uhrádzané záväzky voči dodávateľom, ktorí oprávnene hrozili uplatnením zákonných sankcií, vrátane odstavenia škôl a školských zariadení od zdrojov energií. Táto skutočnosť bola hlavným argumentom pre zdôvodnenie úhrad faktúr za dodávky energií po 1. júli 1999, s cieľom neohroziť zahájenie nového školského roka.
                                          -  3  -

Výsledky vykonanej kontroly Úrad vlády SR zapracoval do materiálu „Správa z kontroly použitia finančných prostriedkov poskytnutých krajským úradom na oddĺženie škôl a školských zariadení“. Vláda prijala k predmetnému materiálu dňa 7. marca 2001 uznesenie č. 229 a zobrala správu z kontroly na vedomie.

Týmto spôsobom bola však nepriaznivá situácia v zadĺžení kapitol krajských úradov riešená len čiastočne a to len na úseku školstva, pretože predchádzajúcim uznesením č. 686/1999 zo dňa 11. augusta 1999  k návrhu viazania výdavkov rozpočtových kapitol v roku 1999, vláda viazala v kapitolách krajských úradov výdavky v celkovom objeme 1 201,4 mil. Sk. Do kapitol krajských úradov sa teda „vrátilo“ o 201,4 mil. Sk menej a o túto sumu sa ďalej zvýšil tlak na výdavky kapitol krajských úradov. 

	Vývoj rozpočtového hospodárenia v roku 2000 vo vzťahu ku kapitolám krajských úradov v podstate kopíroval trendy predchádzajúcich rokov. V závere roka 1999 sa preniesli rozpočtové prostriedky v celkovej sume 451 mil. Sk na ťarchu rozpočtu roku 2000 v dôsledku kartotéky. Rozpočtové hospodárenie roku 2000 tak kapitoly krajských úradov zahajovali s neuhradenými záväzkami v sume 611,7 mil. Sk.

	Na zabezpečenie plynulosti rozpočtového hospodárenia kapitol a plnenia úloh v priebehu roka 2000 realizovalo Ministerstvo financií SR viacero opatrení.
V dôsledku nepriaznivého vývoja cien pohonných hmôt a jeho dopadu na hospodárenie štátnych podnikov SAD bola z regulácie výdavkov v prvom polroku vyňatá dotácia určená pre tieto štátne podniky (povolené čerpanie do výšky 60 % schváleného ročného rozpočtu), v treťom štvrťroku boli z regulácie výdavkov vyňaté výdavky za odvetvie školstva a do konca roka 2000 bola regulácia rozpočtových výdavkov voči kapitolám krajských úradov zrušená. Nepriaznivá finančná situácia na úseku správy krajských úradov bola čiastočne riešená uvoľnením finančných prostriedkov v sume 65 000 tis. Sk ako povolené prekročenie limitu výdavkov. Finančné prostriedky boli diferencovane rozdelené medzi jednotlivé kapitoly krajských úradov podľa kvantifikácií vypracovanými Ministerstvom vnútra SR.  Na pokrytie zvýšených výdavkov na motorovú naftu pre dopravcov pôsobiacich vo verejnej autobusovej doprave v SR a pre štátne podniky SAD bolo rozpočtovým opatrením určených pre kapitoly krajských úradov ďalších 65 000 tis. Sk. Napriek týmto opatreniam sa situácia v rozpočtovom hospodárení kapitol krajských úradov ďalej zhoršovala. 

                                                   -  4  -

	Zásadne riešiť oddĺženie krajských úradov uložila vláda SR ministerke financií v spolupráci s ministrom školstva a s ministrom vnútra v bode B.4. svojho uznesenia č. 953 zo dňa 22. novembra 2000. Na uvedený účel boli použité prostriedky v úhrnnej čiastke 1 119 195 tis. Sk.

Oddĺženie školstva v pôsobnosti krajských úradov sa uskutočnilo v režime uznesenia vlády SR č. 997 zo dňa 29. novembra  2000, ktoré predložilo ministerstvo školstva ako iniciatívny materiál. V rámci realizácie cit. uznesenia ministerstvo školstva vypracovalo kritériá postupu prideľovania finančných prostriedkov kapitolám krajských úradov, do ktorých bola premietnutá miera hospodárnosti vynakladania prostriedkov štátneho rozpočtu. 

Oddĺženie školstva v zmysle uznesenia vlády SR č. 997/2000 bolo realizované prakticky v dvoch etapách. Prvá etapa bola realizovaná rozpočtovými opatreniami vykonanými ministerstvom financií pre všetky kapitoly krajských úradov v celkovej sume 748 684 tis. Sk, z čoho 162 725 tis. Sk bolo určených pre stredné odborné učilištia; v rámci tejto etapy boli finančné prostriedky určené na oddĺženie za rok 1999 a za rok 2000 diferencovane, podľa analýzy neuhradených faktúr k 30.10.2000. Druhá etapa bola realizovaná rozpočtovými opatreniami vykonanými ministerstvom financií pre kapitoly krajských úradov (okrem Trnavy z dôvodov nesplnenia kritérií ministerstva školstva) v celkovej sume 100 511 tis. Sk, z čoho 17 861 tis. Sk bolo určených pre stredné odborné učilištia a týkala sa neuhradených faktúr za mesiac november 2000.
 
V rámci realizácie vlastného uznesenia vlády SR č. 953/2000 bolo rozpočtovými opatreniami na oddĺženie krajských úradov použité 270 000 tis. Sk. Z týchto prostriedkov bolo pre školstvo určených 24 000 tis. Sk. 

Na oddĺženie školstva v pôsobnosti krajských úradov tak bolo použitých celkom 873 180 tis. Sk, ostatné prostriedky v sume 246 000 tis. Sk boli určené predovšetkým na pokrytie neuhradených výdavkov za energie, vodu, komuni-kácie a poštovné, nájomné za prenájom a potraviny v zariadeniach sociálnych služieb.

Štruktúra použitia finančných prostriedkov na celkové oddĺženie v kapito-lách krajských úradov vyplýva z nasledovného prehľadu (v tis. Sk):
                                                -  5  -

Kapitola          Školstvo  (z toho SOU)     Správa     Sociálne       Kultúra      Ostatné       Spolu
                                                                                  zabezpeč. 
Bratislava             60 630       13 208               11 089         4 945            15 000            -              91 664
Trnava                  61 278       11 500                 8 096       15 336                 -                 -              84 710 
Trenčín                 78 113       16 605                 6 711       12 444                 -                 -              97 268
Nitra                     84  821      17 738                 2 000         1 500                 500            -               88 821
Žilina                  110 523       29 024               18 919       25 106                 -                 -            154 548  
B. Bystrica          135 125       29 854                7  326        3  039                142         1 377        147 009
Prešov                 198 021       50 745               51 091        3 200                  -                 -            252 312
Košice                 144 669       11 912               47 703        9 961                  -                 -            202 333
Spolu                   873 180     180 586            152  935     75  531             15 642        1 377     1 118 665  

	Z uvedeného prehľadu vyplýva, že kapitoly krajských úradov z celkovo uvoľne-ných rozpočtových prostriedkov určených na oddĺženie v celkovej čiastke 1 119 195 tis. Sk realizovali 1 118 665 tis. Sk. V tejto sume sú obsiahnuté aj prostriedky v sume 10 581 tis. Sk poskytnuté kapitolám krajských úradov (okrem kapitoly Trenčín) nad rámec vykázaných záväzkov. V súlade so stanovenými kritériami ostalo nepoužitých v rámci kapitol krajských úradov celkom 530 tis. Sk, z toho v kapitole Krajského Prešov 438 tis. Sk, Žilina 89 tis. Sk a Trenčín 3 tis. Sk.

	Z odpočtov za jednotlivé kapitoly krajských úradov vyplýva, že tieto pri realizácii oddĺženia dodržali podmienky, kritériá a limity stanovené v rozpočtových opatreniach.
		
	Po celkovom zhodnotení výsledkov rozpočtového hospodárenia kapitol krajských úradov za rok 2000 je možné konštatovať, že vládou prijaté opatrenia znížili záväzky v pôsobnosti krajských úradov a to predovšetkým vo vzťahu ku dodávateľom energií. Zostatok neuhradených výdavkov ku koncu roka vykazujú kapitoly krajských úradov v celkovej sume 184 644 tis. Sk za rozpočtové organizácie a 129 136 tis. Sk za príspevkové organizácie. 

Štruktúru zostatku neuhradených výdavkov k 31.12.2000 za rozpočtové  a príspevkové organizácie uvádzame v nasledujúcom prehľade (v tis. Sk):

                                Rozpočtové organizácie                                     Príspevkové organizácie
Kapitola    Bež. výd.   z toho:                       Kap. výd.    Spolu                 Spolu      z toho:
.                                     školstvo   energie                                                                    školstvo
Bratislava   14 286         8 786      6 742        1 783        16 069                3 202           3 202
Trnava          2 693            125         428           321          3 014                1 537           1 274 
Trenčín       13 485       12 661      9 766       2  608        16 093              10 351         10 294 
Nitra            16 599      16 225      4  882       1 622        18 221              23 486          19 681
Žilina           21 235      18 287    12 228      10 434        31 669              15 061          10 270  
B. Bystrica  23 505       20 738    12 998        5 140        28 645              16 341          16 341
Prešov          38 170      28 904    16 956        8 883        47 053              46 719          40 486 
Košice          23 280      18 181    15 385           0            23 880              12 439            8 478
Spolu         153 853    123 907    79 385      30 791      184 644             129 136       110 026 
                                                     -  6  - 

	Z uvedeného prehľadu je zrejmé, že problematickým okruhom ostávajú aj naďalej výdavky na školstvo a v ich štruktúre výdavky na energie. 

	Z á v e r

	V rámci  rozpisu záväzných ukazovateľov štátneho rozpočtu na rok 2001 na kapitoly krajských úradov zaviazalo ministerstvo financií správcov kapitol krajských úradov ku sprísnenému režimu rozpočtového hospodárenia vo vzťahu ku vzniku finančne nekrytého záväzku. Potencionálny vznik neuhradeného výdavku je správca povinný odsúhlasiť vopred, pričom je súčasne povinný uprednostniť zrušenie služby pred vytváraním záväzku.

	Prijaté opatrenia na riešenie oddĺženia kapitol krajských úradov v roku 1999 aj v roku 2000 sú však jednorazovým opatrením. Svojou podstatou neumožňujú zabezpečiť plynulú prevádzku zariadení ako i pravidelnú základnú údržbu a obnovu objektov a to najmä na úseku školstva, sociálnych služieb a správy. Ide len o technické opatrenie s vyústením do informovania Ministerstva financií SR o stave neuhradených výdavkov v kapitolách krajských úradov.

	Absentuje realizácia účinných racionalizačných opatrení vo všetkých odvetviach v pôsobnosti krajských úradov. Prejavuje sa to najmä vo vzťahu k racionalizácii siete základných a stredných škôl a chýbajúcej záväznej úprave o financovaní škôl a školských zariadení. Na kontrolu racionálneho vynakladania prostriedkov v odvetví školstva negatívne vplýva aj tlak na relatívne osamostatňovanie sa odborov školstva krajských a okresných úradov, presadzovanie požiadavky ich autonómneho rozpočtového hospodárenia v rámci kapitoly, pri obmedzovaní možnosti vstupu správcu kapitoly (ktorý ostáva za hospodárenie kapitoly v plnom rozsahu naďalej zodpovedný) do procesu rozpočtového hospodárenia, čo má objektívne za následok znižovanie rozpočtovej disciplíny.

	Pri súčasných zdrojových možnostiach rozpočtového zabezpečenia kapitol krajských úradov je možné očakávať s prihliadnutím k doterajšiemu vývoju rozpočtového hospodárenia kapitol nárast objemu neuhradených výdav-
                                                    -  7  -

kov ku koncu roka o 1,6 mld. Sk, čo sa môže prejaviť negatívne už v prvom polroku 2001. 
            
V súvislosti s pripravovanou reformou verejnej správy je otázka zadĺženosti organizácií mimoriadne citlivá. Je žiadúca aktívna spolupráca ministerstiev zodpovedných za prenesené kompetencie v zmysle zákona NR SR č. 222/1996 Z.z. o organizácii miestnej štátnej správy a o zmene a doplnení niektorých zákonov s prednostami krajských úradov.